פרג' פרי

פרג' פרי (נולד ב-17 באפריל 1936) הוא צלם ישראלי ומייסד פוטו פרג'.

ביוגרפיה
פרי נולד בעיראק בשם פרג' בלבול. בן ראשון (אחרי שלוש בנות) למשפחה דלת אמצעים ומרובת ילדים. בגיל 9 החל לעבוד על מנת לעזור בפרנסת המשפחה, והמשיך את לימודיו בבית הספר בשעות הערב. הוא עבד עם צלם ארמון המלוכה, שם נחשף לראשונה לתחום הצילום. אצל אותו צלם גם למד את אמנות הריטוש וביצוע כל העבודות המקצועיות במעבדה.

כאשר החלה העלייה לישראל החל פרי בצילום תמונות פספורט של אלפי יהודי בגדאד בדרכם לישראל. חנות הצילום הייתה בקרבת בית-הכנסת בו נרשמו היהודים לבקשת עלייה לישראל וויתור על אזרחותם העיראקית. לאחר שצילם את מרבית יהדות בגדאד במשך כשמונה חודשים, עלה לישראל בשנת 1951 יחד עם בני משפחתו. הם התגוררו במעברה בפתח תקווה. הוא עבד בכל עבודה מזדמנת, מחקלאות ועד בניין.

לאחר סיום השירות הצבאי בדובר צה"ל, עבד כצלם סטילס באולפני חביב בסרט "באין מולדת", העוסק בעלייתם של יהודי תימן (והיה הסרט הישראלי הראשון שצולם בצבע) בהשתתפותם של שייקה אופיר ושושנה דמארי.

בשנת 1955 פתח עם אחיו סמי את פוטו פרג', חנות הצילום הראשונה שלהם בפתח תקווה. חלון הראווה היה אמצעי הפרסום הטוב ביותר ופרג' הפך לשם דבר.
בשנת 1958 צילום של פרג' בשם "כמיהה" המראה דיוקן של ילד מעברה, נבחר מבין מאות צילומים להיות מוצג בתערוכה ב"בית העיתונאים" בתל אביב וזכה בפרס. התערוכה הייתה על שמם של הצלמים הבינלאומיים קאפה וסים, שהתפרסמו בצילומיהם ממלחמת קוריאה ומבצע סואץ. מספר שנים לאחר מכן, תצלום נוסף של פרג' השתתף בתערוכת "בליבך ירושלים" וזכה בפרס בתערוכת ה"פוטוקינה" בגרמניה, תערוכת הצילום הבינלאומית הגדולה בעולם.

בשנת 1962 החליט פרג' ביחד עם אחיו לפתוח סטודיו נוסף ברחוב בן-יהודה בתל אביב. לפתיחת הסטודיו המפואר במושגים של אותם ימים הגיעה, בין ניתר, חנה רובינא, הגברת הראשונה של התיאטרון הישראלי.

פרג' פרי ואחיו היו הראשונים בארץ שפיתחו תמונות צבעוניות וגם היחידים למשך שנים רבות. הוא ואחיו נסעו לגרמניה ללמוד את הטכניקה ולהביא את המכונות. באמצע שנות ה-60 הביא לארץ את פיתוח התמונות המהיר.

פרג' פרי צילם סרט פרסומת בחרמון והשתתף בפסטיבל קאן לסרטי פרסומת בכותרת "מהיום להיום". בעקבות צילום הסרט יצא עם הסיסמה של פיתוח תמונות "מהיום להיום", המזוהה איתו עד היום והפכה למטבע לשון בשפה ובתרבות הישראלית. במשך כעשר שנים פרג' פרי ואחיו היו היחידים בארץ ובזירה הבינלאומית של ענף הצילום שהוביל את הפיתוח המהיר של התמונות תוך מספר שעות.

בשנת 1971 רכשו האחים פרג' את קולנוע "ארמון דוד" בתל אביב והפכו אותו לאולפן צילום שכלל מעבדות פיתוח תמונות וגלריה לאמנות.

פרג' פרי הציג צילומי משפחות, ילדים, דיוקנים, צילומי פרסום ואופנה ואף את מלכות היופי של ישראל, כולל מיס תבל רינה מור, במשך מספר שנים רצופות. בנוסף, פרג' צילם וערך תערוכות צילומים בישראל ומחוצה לה. שלוש מתערוכותיו הוצגו בגבעת הקפיטול שבארצות-הברית בתמיכת משרד החוץ הישראלי ובחסות חברי קונגרס וסנאט.

פרג' פרי הוא הצלם הישראלי הראשון שהגיע לקוטב הצפוני. בשנת 1986 קיבלת תעודת הוקרה מארגון הנשיונל ג'אוגרפיק על קידום המחקר בעקבות צילומיו באפריקה.

פרי שילב את אחיו שינה את שם העסק, שנקרא על שמו הפרטי "פוטו פרג'" ל"אחים פרג'". בשנות ה-80 נפרדו דרכם ואחיו בחרו להמשיך ולעסוק בצילום בחנויות עצמאיות ונפרדות.

בשנת 2011 עודד צלמים צעירים להציג בתערוכות צילום בגלריה לאמנות שלו בתל אביב.

בשנת 2017 הוענק לו תואר יקיר העיר תל אביב-יפו.

בשנת 2017 הוענקה לו תעודת הוקרה מאיגוד הצלמים והאמנים על תרומתו בתחום הצילום מאז קום המדינה.

פרג' ממשיך לנהל ולפתח את פרג' אולפני צילום, בסיוע רעייתו, שתיים מבנותיו ושתי נכדותיו.

ראו גם
 סטודיו פרג'
פוטו פרג' (סרט)

קישורים חיצוניים





הערות שוליים

קטגוריה:צלמים ישראלים
קטגוריה:יקירי תל אביב-יפו לשנת 2017
קטגוריה:פתח תקווה: אישים
קטגוריה:ישראלים ילידי עיראק
קטגוריה:ישראלים שנולדו ב-1936